Լոռու մարզի ընդհանուր իրավասության դատարան

Լոռու մարզի ընդհանուր իրավասության դատարան, Հայաստանի Հանրապետության դատական համակարգի մաս կազմող ընդհանուր իրավասության դատարան, որին ընդդատյա են քրեական և քաղաքացիական բոլոր գործերը, ինչպես նաև ընտրացուցակների ճշգրտման վերաբերյալ գործերը։ Դատարանի իրավասության ներքո է Հայաստանի Լոռու մարզը։

Իրավասություն 
Դատարանին ընդդատյա են քրեական և քաղաքացիական բոլոր գործերը, ինչպես նաև ընտրացուցակների ճշգրտման վերաբերյալ գործերը։ Լոռու մարզի ընդհանուր իրավասության դատարանը վերահսկողություն է իրականացնում մինչդատական վարույթի նկատմամբ (այդ թվում՝ լուծում է կալանքը՝ որպես խափանման միջոց ընտրելու, բնակարանում խուզարկությունը թույլատրելու հետ կապված հարցերը), ինչպես նաև ըստ էության քննում է քրեական դատավարության օրենսդրությամբ նախատեսված այլ գործեր։

Դատավորներ 
Լոռու մարզի ընդհանուր իրավասության դատարանը կազմված է դատարանի նախագահից և ինը դատավորից.
 Մուշեղ Պապիկի Հարությունյան, դատարանի նախագահ,
 Վարդուհի Սուրիկի Հովնանյան, դատավոր,
 Բորիկ Մկրտչի Գրիգորյան, դատավոր,
 Սուրեն Ժորայի Բաղդասարյան, դատավոր,
 Գուրգեն Սողոմոնի Գագիկյան, դատավոր,
 Աղասի Արշակի Մկոյան, դատավոր,
 Արթուր Լյուդվիգի Աթաբեկյան, դատավոր,
 Գնել Ժորայի Զաքարյան, դատավոր,
 Լուսինե Լևոնի Աբգարյան, դատավոր,
 Սուսաննա Վասիլի Գզոգյան, դատավոր։

Կաշառակերության դեպքեր 

2014 թվականի դեկտեմբերի 26-ին ժամը 02.35-ին Լոռու մարզի ընդհանուր իրավասության դատարան դատավոր Խաչատուր Խաչատրյանն իր իսկ աշխատասենյակում ձերբակալվել է ՀՀ ԱԱԾ աշխատակիցների կողմից՝ «Զոսեկար» ՍՊԸ տնօրեն Սեյրան Կարապետյանից 20000 ԱՄՆ դոլարի չափով կաշառք ստանալու պահին։ Կաշառքը պահանջվել է ընկերությունը սնանկ ճանաչելուց հետո գրավադրված գույքի աճուրդով վաճառքի ժամկետը երկարաձգելու և իր համար շահեկան տարբերակով դրանք ձեռք բերելու հնարավորություն ստանալու համար։ Դեկտեմբերի 26-ին ՀՀ գլխավոր դատախազ Գևորգ Կոստանյանի միջնորդության հիման վրա ՀՀ Արդարադատության խորհուրդը որոշեց առաջարկել Հանրապետության Նախագահին համաձայնություն տալ Հայաստանի Լոռու մարզի ընդհանուր իրավասության առաջին ատյանի դատարանի դատավոր Խաչատուր Խաչատրյանին որպես մեղադրյալ ներգրավելու և կալանավորելու մասին։

2014 թվականի դեկտեմբերի 27-ին ՀՀ Նախագահ Սերժ Սարգսյանը մերժեց Արդարադատության խորհրդի առաջարկությունը։ Նույն օրը Հայաստանի գլխավոր դատախազը նոր միջնորդություն ներկայացրեց Արդարադատության խորհուրդ՝ նշելով նոր հանգամանքներ։ Արդարադատության խորհուրդը միջնորդությունը բավարարեց, իսկ դեկտեմբերի 28-ին Հայաստանի Նախագահը ընդունեց առաջարկությունը դատավորին կալանավորելու վերաբերյալ։

Նստավայրեր 
Լոռու մարզի ընդհանուր իրավասության դատարանը ունի հինգ նստավայր հետևյալ հասցեներով.
 Հայաստան, Լոռու մարզ, ք. Վանաձոր, Մխիթար Գոշի, 6,
 Հայաստան, Լոռու մարզ, ք. Ալավերդի, Թումանյան, 8,
 Հայաստան, Լոռու մարզ, ք. Տաշիր, Ջահուկյան, 19,
 Հայաստան, Լոռու մարզ, ք. Սպիտակ, Ալեք Մանուկյան 2 նրբ., 10,
 Հայաստան, Լոռու մարզ, ք. Ստեփանավան, Սուրբ Վարդանի, 53։

Ծանոթագրություններ 

Լոռու մարզի ընդհանուր իրավասության դատարան